Fulco Tolosanus
E Vicipaedia
Fulco Tolosanus (Occitanice Folquet de Marselha sive Folc de Tolosa; mortuus die 25 Decembris 1231) fuit mercator e stirpe Genuensi Massiliam habitans, poeta linguae Occitanae vel trobator, postea monachus ordinis Cisterciensis, abbas, episcopus Tolosanus.
Ut poetam circa annos 1180 et 1190 cognoverunt eum domini regesque Raimundus Galfridus II Massiliae, Ricardus I Angliae, Raimundus V Tolosae, Raimundus Rogerius Fuxii, Alphonsus II Aragoniae, Guillelmus VIII Montispessulani. Carminum eius supersunt 20 vel 21, inter quos poemata amoris quae laudavit Dantes Alagherius. Vita Fulconis in Biographies des troubadours praetendit eum amasium fuisse mulierum nobilium, causaque eius Guillelmus VIII Montispessulani reiecit uxorem suam Eudociam Comnenam. Haec res in dubio sunt; e carmine partito cuius initium est Tostemps, si vos sabetz d'amor ("O Omnetempus, si expertus es amoris"), a Fulcone et Raimundo de Miraval composito, licet aliquas res discere de amoribus eius.
Circa annum 1195 fit monachus Cisterciensis et postea abbas Thoroneti; uxor eius duoque filii eodem tempore vitam religiosam acceperunt. Anno 1205 electus est episcopus Tolosae. In episcopatu suo haeresis Catharorum florebat; Fulco eam debellavit annos fere 25, adiuvantibus primo Dominico de Osma, postea Simone comite Montisfortis et hominibus expeditionis sacrae. Anno 1206 Dominicus Fulcoque fundaverunt refugium feminarum Prullianum. Anno 1215 in episcopatu suo instituit ordinem fratrum praedicatorum, duce Dominico, post duos annos a papa Honorio III confirmatum. Anno 1229 cum aliis instituit universitatem Tolosae.
[recensere] Opera
- Stanislaw Stronski, Le troubadour Folquet de Marseille. Krakow: Académie des Sciences, 1910. [Carmina Occitanice et Francice]
- Carmina Occitanice
- Epistola dioecesana anni 1215 versione Francica
[recensere] Fontes
- Biographies des troubadours (ed. J. Boutière et A.-H. Schutz, [Paris: Nizet, 1964] pp. 470-484).
- Guillelmus de Podio Laurentii, Chronica ed. Jean Duvernoy (Paris: CNRS, 1976; reimpressus Tolosae: Le Pérégrinateur, 1996: ISBN 2910352064)
- Chanson de la Croisade Albigeoise ed. Eugène Martin-Chabot (Paris: Les Belles Lettres, 1931-1961)
- Petrus Vallis Cernaii, Historia Albigensis
- Iohannes de Garlandia, De triumphis ecclesiae ed. Thomas Wright (London: Nichols, 1856)
[recensere] Bibliographia
- N. M. Schulman, Where Troubadours were Bishops: The Occitania of Folc of Marseille (1150-1231). New York: Routledge, 2001.
- Patrice Cabau, "Les évêques de Toulouse et les lieux de leur sépulture" in Mémoires de la Société Archéologique du Midi de la France vol. 59 (1999).

